

**Ochrana detí**

**pred násilím**

**Násilie páchané na deťoch sa často vyskytuje v našej blízkosti, no tvárime sa, že neexistuje.**

Európsky súd pre ľudské práva a Európska sociálna charta zaväzuje Slovenskú republiku prijať všetky príslušné opatrenia na ochranu detí a mladistvých pred zanedbaním, násilím alebo zneužívaním.

Dohovor o právach dieťaťa a ďalšie medzinárodné ľudskoprávne dokumenty uznávajú právo dieťaťa na ľudskú dôstojnosť, telesnú integritu a rovnaké zaobchádzanie podľa zákona.

V zmysle programového vyhlásenia vlády SR má samospráva významnú úlohu pri riadení prevencie násilia a kriminality.

Čím by mohli samosprávy reálne prispieť?

* cestou komunikačných médií štandardne využívaných samosprávou /rozhlas, TV, noviny/, zvyšovať informovanosť verejnosti:

1. o témach súvisiacich s prevenciou násilia páchaného v rodinách,

2. o možnostiach hľadania odbornej pomoci pri riešení problémov

* zriadiť trvalú rubriku v regionálnych médiách ako platformu pre zverejňovanie článkov profesionálov v problematike prevencie a pomoci
	+ zriadiť stálu sekciu súvisiacu s témou násilia na deťoch, resp. domáceho násilia na WEB stránke obce/mesta
* v priestoroch škôl a na iných verejne dostupných miestach spravovaných samosprávou zverejňovať kontakty na odborníkov v oblasti prevencie a poradenstva
* zvyšovať komunikačný tok v reťazci:

samospráva - učiteľ - rodič - dieťa

* + organizovať bezplatné prednášky a stretnutia

s odborníkmi zameranými na predchádzanie sociálnopatologickým javom v rodine

* + organizovať tématicky orientované voľnočasové aktivity na podporu plnenia rodičovských práv

a povinností, plnenia funkcií rodiny, na utváranie

a upevňovanie vzťahov medzi manželmi, medzi rodičmi a deťmi

* + vytvoriť, resp. zabezpečiť informačné materiály, letáky, plagáty na tému ochrany detí pred násilím

v rodine

* sieťovať aktivity organizácií pôsobiacich v obci/meste zameraných na prácu s deťmi

a rodinou

* + vytvárať finančné zázemie pre realizáciu koordinovaných aktivít prevencie násilia na území samosprávy z rozpočtových príp. zo sponzorských prostriedkov

****

**Dokumenty**

**ochrany detí pred násilím:**

1. Uznesenie vlády Slovenskej republiky č.24/2014 a č.474/2017
2. Národná stratégia na ochranu detí pred násilím
3. Dohovor o právach dieťaťa
4. Všeobecný komentár č. 8 - ochrana detí pred telesnými trestami
5. Všeobecný komentár č. 13 - ochrana detí pred všetkými formami násilia
6. Dohovor Rady Európy o ochrane detí pred sexuálnym vykorisťovaním a sexuálnym zneužívaním
7. Zákon č. 305/2005 Z. z. o sociálnoprávnej ochrane detí a o sociálnej kuratele
8. Zákon č. 274/2017 Z. z. o obetiach trestných činov
9. Koordinácia ochrany detí pred násilím
10. Príručka o syndróme CAN
11. Opčný protokol k Dohovoru o právach dieťaťa o účasti detí v ozbrojených konfliktoch
12. Opčný protokol k Dohovoru o právach dieťaťa, o predaji detí, detskej prostitúcii

 a detskej pornografii

1. Subjekty pôsobiace v oblasti ochrany detí pred násilím – Prehľad oprávnení a povinností

**Výklad pojmov:**

• **Dieťa ohrozené násilím:** dieťa, ktoré je obeťou násilia, alebo ktorému reálne hrozí, že sa ňou stane

• **Násilie páchané na dieťati = syndróm CAN** /child abuse and neglect/**:** týranie, zneužívanie a zanedbávanie dieťaťa, ktoré zahŕňa fyzické, psychické a sexuálne formy násilia. Ide o surový, krutý, odmietavý a pre dieťa ponižujúci prístup, ktorým sa dieťaťu v závažnom rozsahu telesne alebo duševne ubližuje. Nejde o jednorazový trest, ale o opakujúce sa násilie, pre ktoré je charakteristický vysoký stupeň hrubosti, surovosti a bezohľadnosti.

• **Koordinácia:** medzirezortné zosúlaďovanie úloh, činností a postupov realizovaných pri ochrane detí pred násilím

• **Sekundárna viktimizácia:** druhotné zraňovanie obete spočívajúce v necitlivom prístupe k dieťaťu ako obeti násilia (napr. neodôvodnené vyvolávanie spomienok na útoky násilníka, opakované vypočúvanie)

• **Participujúce subjekty:** akreditované subjekty, obce/mestá, PZ, orgány a zariadenia sociálno-právnej ochrany detí a sociálnej kurately, prokuratúra, súdy, poskytovatelia zdravotnej starostlivosti, školy a školské zariadenia, mimovládne organizácie, centrá pedagogicko-psychologického poradenstva a prevencie, cirkvi



**Domov musí byť bezpečné miesto pre všetkých,**

**domov musí byť útočisko.**

**Domov a rodina sú pre vývoj a život človeka nenahraditeľné. Tu by malo byť dieťa v bezpečí,**

**zažívať radosť zo života a lásku rodičov.**

Prioritným cieľom *Národnej stratégie na ochranu detí pred násilím* je predchádzanie porušovaniu práv dieťaťa, nulová tolerancia ku krutému, neľudskému alebo ponižujúcemu zaobchádzaniu s deťmi, podpora pozitívneho rodinného prostredia, podpora rodičovských práv a povinností.

Násilie sa vyskytuje za zatvorenými dvermi obydlí a preto presný počet prípadov nie je známy. jeho ukrývanie za zatvorené dvere umožňuje páchateľovi pokračovať a spôsobovať ďalšie fyzické a emocionálne traumy. Ak sa s tým nič neurobí, násilie sa zvyčajne eskaluje, čo môže viesť k vážnym zraneniam s trvalými následkami, prípadne až smrti... To je dôvod, prečo si nikto nemôže povedať, že domáce násilie sa ho netýka - **je to problém, ktorý postihuje celú spoločnosť.** Preto je dôležité ,,scitlivovať“ spoločnosť na tému násilia páchaného na deťoch, aby neboli ľudia ľahostajní, nevšímaví a bojazliví.

Ak existuje podozrenie, že dieťa je ohrozené násilím, je nevyhnutné toto **bezodkladne ohlásiť** orgánom činným v trestnom konaní /PZ, prokuratúra/ alebo sociálno-právnej ochrane detí a sociálnej kuratele /SPODaSK/. V prípade porušovania práv dieťaťa vyplýva oznamovacia povinnosť každému občanovi z *§ 7 ods. 1 Zákona č. 305/2005 Z. z. o* *SPODaSK*, neoznámenie môže byť kvalifikované ako trestný čin.

**Niektorí dospelí** si neuvedomujú, že dieťa je na nich odkázané, a čo je najhoršie, že existujú takí, ktorí túto odkázanosť zneužívajú, často veľmi krutým spôsobom.

Formy násilia páchaného na deťoch:

**Fyzické** – fackovanie, bitie rôznymi predmetmi, kopanie, tlčenie hlavy o stenu, pálenie cigaretou, škrtenie, topenie, zväzovanie, poranenia strelnou alebo reznou zbraňou

**Psychické** – nadávky, ponižovanie, nadmerná kontrola, izolácia, citové vydieranie, zatváranie do tmavých miestností, žiadne alebo minimálne prejavy lásky a porozumenia

**Sexuálne** – dotýkanie, pohlavný styk /znásilnenie, incest/, sexuálne vykorisťovanie, pornografia

**Zanedbávanie** - nedostatočná výživa, odievanie, ubytovanie, hygiena, zdravotná starostlivosť, nedostatok podnetov pre psychosociálny vývin

V súčasnosti je násilie páchané na deťoch považované za veľmi vážny problém. V rodinách okolo nás žije veľa detí, ktoré násilie veľmi dobre poznajú. Je potrebné, aby sa celá spoločnosť, každý jeden z nás, zapojil do boja proti násiliu a pomohol tak znížiť počet obetí a páchateľov.

**PhDr. Martina Koreňová**

**koordinátorka ochrany detí pred násilím**

Úrad práce, sociálnych vecí a rodiny

Hviezdoslavova 40

915 01 Nové Mesto nad Váhom

Email: Martina.Korenova@upsvr.gov.sk

Tel: 032/2442 626, 0918 699 835

 